Wanandoa wengi bado hawajasajiliwa Kadhi

WANANDOA WENGI BADO HAWAJASAJILIWA-KADHI 
 

ZAIDI ya asilimia 60 ya ndoa za Kiislamu zinazo fungwa Lamu hazija sajiliwa. Kulingana na afisi ya mahakama ya  kadhi, Kaunti ya Lamu, ni asilimia 40 pekee ya ndoa ambazo zimesajiliwa rasmi katika afisi hiyo. 
Katika kikao na wanahabari afisini mwake jana, Kadhi Mkuu Mkazi, Swaleh Mohamed, alisema hulka ya wakazi kukosa kusajili ndoa zao inafanya wanandoa wengi kutalakiana. 
Bw Mohamed aliwataka wakazi kutilia maanani usajili wa ndoa eneo hilo kwa manufaa yao. 
Aliwasisitizia wanawake kuwa mstari wa mbele katika kuwahimiza mabwana zao kufika katika afisi ya kadhi ili kusajili ndoa zao.
Alisema ni jambo la kusikitisha kuona akina mama na watoto wanateseka wanandoa wanapotalikiana.
Alisema kukosa kusajili ndoa eneo hilo ni jambo ambalo limechochea wanaume kuruka ndoa zao. 
Zaidi ya asilimia 60 ya ndoa za Kiislamu kwenye mji wa Lamu hazijasajiliwa. Hii ni hatari. Nimeona wanandoa wanaofika hapa afisini kutaka kutalakiana lakini unapata mwishowe mwanamume anaruka ndoa yake kiurahisi akidai yeye hajaoa. Utampeleka wapi na cheti cha kuthibitisha ndoa hakuna? Utapata wanawake na watoto wanateseka bure wakati wa migogoro kama hii.Ni vyema wakazi, hasa wanawake kuwahimiza waume wao waje afisini kusajili ndoa ili wapate haki yao iwapo kutakuwa na kutalakiana au kufariki kwa mmoja wa wanandoa hao,
Akasema Bw Mohamed
Naye Ustadh Mohamed Abdulkadir alisema, tayari wamejadiliana na ofisi ya kadhi na kuondoa faini zote zinazohitajika kwa wanandoa kusajili ndoa zao.
Katika harakati za kuwahimiza wanandoa Lamu kusajili ndoa zao, tumejadiiliana na ofisi ya kadhi na kuafikiana kwamba hakuna faini au ada zozoteambazo watu wetu watahitajika kulipa ili wasajiliwe. Hatua hiyo tumeichukua ili kuwahimiza watu kusajili ndoa zao kwa sasa, akasema Bw Abdulkadir.
Kwa upande wake, Mwenyekiti wa baraza la Maimamu na Wahubiri wa Kiislamu(CIPK) tawi la Lamu, Bw Abubakar Shekuwe, aliwahimiza wanandoa kuheshimiana na kuepuka matumizi ya mihadarati aliyodai inachangia pakubwa kuvunjika kwa ndoa Lamu.